Նովրուզին ընդառաջ․ իրանցիները դժգոհ են բարձր գներից եւ մարդկանց վերաբերմունքից
20 մարտ 2017, 06:15
Իրանական մի շարք ավիաընկերություններ Նովրուզ Բայրամ տոնին ընդառաջ զգալիորեն ավելացնում են թռիչքների քանակը: Մարտի 15-ից ապրիլի 4-ն իրանական ավիաընկերությունները Սարիից, Մաշադից, Թավրիզից և Թեհրանից 67 կանոնավոր և ոչ կանոնավոր չվերթ կիրականացնեն դեպի Հայաստանի Հանրապետություն: Վերոնշյալ ժամանակահատվածում իրանական ավիաընկերությունների կողմից շաբաթական միջինը 22 չվերթ կիրականացվի: Մարտի 15-ին Թեհրան-Երեւան չվերթով Հայաստան է ժամանել 292 իրանցի, որից Mahan Air ավիաընկերության ինքնաթիռով 168, իսկ Iran Aseman Airlines-ով՝ 124 հոգի: Այս մասին մեզ հետ զրույցում ասաց Քաղաքացիական ավիացիայի գլխավոր վարչության մամուլի քարտուղար Սաթենիկ Հովհաննիսյանը: «Այդ նույն երթուղով էլի թռիչք կիրականացվի: Նախատեսվում է եւս 270 ուղեւորի ժամանում Երեւան։ Անցյալ տարի մարտի 18-ից ապրիլի 4-ը իրականցվել է 48 չվերթ և այդ ժամանակահատվածում Իրանից Հայաստան են այցելել 5300 Իրանի քաղաքացիներ։ Այս տարի նույնպես մեծ հոսք է սպասվում, և կարծում եմ՝ Նովրուզն ավարտվելուց հետո մենք կունենանք բավականին բարձր ցուցանիշ»,-ասաց նա։
Սպասվող ուղևորահոսքն իր դրական ազդեցությունը կունենա զբոսաշրջության և տնտեսության զարգացման գործում: Տնտեսագետ Մեսրոպ Առաքելյանի խոսքով՝ արտերկրից դրամական միջոցների մուտքը առաջին դրական գործոնն է, որն ուղղվում է տնտեսության տարբեր ճյուղերին՝ առևտուր, հյուրանոցներ, ռեստորաններ և այլն: Մոտավոր գնահատականներով՝ մեկ զբոսաշրջիկը Հայաստանում ծախսում է 700-800 դոլար: Տնտեսագետի խոսքով՝ հաշվի առնելով Հայաստանի ընդհանուր գնողունակությունը՝ զբոսաշրջիկի համար այդքան էլ թանկ երկիր չէ Հայաստանը, սակայն, միևնույն ժամանակ Իրանի քաղաքացիները չեն համարվում բարձր սեգմենտի զբոսաշրջիկ, հետևաբար՝ մի շարք ծառայությունների մասով նրանք ունեն գնային դժգոհություն: Իսկ թե ինչո՞վ է պայմանավորված Իրանի քաղաքացիների հոսքի նվազումը Հայաստան, Մեսրոպ Առաքելյանը պատասխանեց․ «Հիմնական այլընտրանքը դարձել է Վրաստանը, որը տարեցտարի դառնում է զբոսաշրջային լուրջ երկիր՝ զարգացնելով ենթակառուցվածքները, սպասարկման ոլորտը: Այդ ամենը երկիրը դարձնում է ավելի գրավիչ, և հաշվի առնելով ընդամենը մի քանի ժամվա տարբերությունը դեպի Վրաստան՝ շատերը նախընտրում են իրենց հանգիստը վայելել ավելի էժան և որակյալ երկրում»:
Գայանե Գաբոյան